### Beslutninger

Forslaget blev på byrådsmødet den 25. juni 2025 henvist til Magistraten med henblik på at indgå i budgetdrøftelserne for 2026.

###

BUDGETFORSLAG FRA SF

Gode daginstitutioner er afgørende for et trygt, sundt og udviklende børneliv. De første år i et barns liv danner grundlaget for dets trivsel, læring og udvikling. Derfor er det dybt bekymrende, at både VIVE og [adresse] egne tilsyn dokumenterer, at kvaliteten i vores dagtilbud halter. Det er ganske enkelt ikke godt nok for vores børn.

Derfor foreslår SF:

- Et markant og varigt løft af budgetterne i alle vuggestuer og børnehaver i [adresse].

Det er veldokumenteret, at gode normeringer og høj faglighed blandt personalet har stor betydning for børns sproglige, sociale og følelsesmæssige udvikling. Derfor er der behov for en substantiel investering i vores daginstitutioner.

Midlerne skal først og fremmest bruges til at ansætte flere pædagogiske medarbejdere, så børnene møder voksne med tid til nærvær, leg og læring. Derudover skal indsatsen for at rekruttere og fastholde uddannede pædagoger styrkes, ligesom ledere skal aflastes, så de kan fokusere mere på faglig ledelse og mindre på administration.

[adresse] lever i dag op til lovens minimumsnormeringer. Men kommunens egen analyse viser, at de årlige grønthøsterbesparelser risikerer at underminere dette allerede inden for få år. Det må og skal forhindres.

SF arbejder for, at minimumsnormeringerne skal gælde på det enkelte institutionsniveau – ikke blot som et gennemsnit. Børn skal mødes af nærværende voksne, ikke af statistiske gennemsnitsberegninger.

Vi skylder børnene i [adresse] den bedst mulige start på livet. Det kræver politisk vilje og handling – og dette forslag er et nødvendigt skridt i den rigtige retning.

Finansiering:

Forslaget finansieres gennem SF’s forslag ”Mere råd til velfærd”.

Stiller af Johanne Rasmussen, Lene Bech, Rita Jørgensen, Trine Toft og Bertram Jeppesen.